En 47-årig kvinde blev taget for butikstyveri i Salling i Aalborg, og en efterfølgende ransagning af hendes hjem viste, at hun allerede var godt på forkant med julegaverne.

Kvinden blev tilbageholdt tirsdag eftermiddag i Salling for butikstyveri, og da politiet visiterede hende, havde hun tyvekoster til en værdi af 500 kroner på sig. En efterfølgende ransagning af hendes hjem viste, at hun allerede var mere end godt forberedt til julen: politiet fandt adskillige parfumer, der allerede var pakket ind til gaver - men uden byttemærker. - Da hun ikke kunne redegøre for, hvor hun havde parfumerne fra, tog patruljen hende med på stationen til afhøring, fortæller Per Vagn Jensen fra Nordjyllands Politi i Aalborg til TV2/Nord. Kvinden er ikke tidligere kendt af politiet, og hun vil blive løsladt igen efter endt afhøring.